Predkladacia správa

Počas Kijevskej konferencie „Životné prostredie pre Európu“, na ktorej sa zúčastnia   ministri životného prostredia Európskej hospodárskej komisie – Organizácie spojených národov, bude dňa 22. mája 2003 predložený na podpis Rámcový dohovor o ochrane a trvalo udržateľnom rozvoji Karpát (ďalej Rámcový dohovor). Rámcový dohovor sa považuje za medzinárodnú zmluvu vládnej povahy, keďže svojím významom presahuje rámec pôsobnosti jedného ústredného orgánu štátnej správy.

Na príprave Rámcového dohovoru sa podieľali zástupcovia siedmich štátov, Českej republiky, Poľska, Slovenska, Maďarska, Srbska a Čiernej Hory, Ukrajiny a Rumunska, budúcich potenciálnych signatárov Rámcového dohovoru. V procese prípravy rámcového dohovoru boli oslovené všetky relevantné ministerstvá v rámci medzirezortného pripomienkového konania a ich pripomienky boli použité v negociačnom procese. Výsledkom negociačných rokovaní potenciálnych signatárov bolo dosiahnutie spoločného konsenzu v znení predkladaného Rámcového dohovoru. 

V rámci Európskej únie je v platnosti podobný regionálny Rámcový dohovor o ochra-ne a trvalo udržateľnom rozvoji Álp. Viacročné skúsenosti v procese jeho implementácie podporujú medzinárodnú spoluprácu pri presadzovaní trvalo udržateľného rozvoja Alpského regiónu a prejavujú sa nárastom hospodárskych aktivít, podporujúcich sociálny rozvoj horských oblastí.

Zámerom predkladaného Rámcového dohovoru je vytvorenie podmienok  pre regionálnu medzinárodnú spoluprácu zameranú na integráciu zámerov a cieľov sektorových rozvojových politík  s tvorbou a ochranou životného prostredia environmentálne citlivých horských oblastí. Karpatský región tvorený pohorím Karpát vytvára z hľadiska biodiverzity rodov, druhov a ekosystémov jedinečné územie vysokej environmentálnej hodnoty, ktoré je potrebné ochraňovať a racionálne využívať s cieľom jeho zachovania pre nasledujúce generácie. Na jeho území sú lokalizované najvýznamnejšie národné parky, chránené krajinné oblasti ako aj mnohé biosférické rezervácie. Vysoký sociálny, hospodársky a environmentálny potenciál tohoto územia je v súčasnosti nedostatočne využívaný.

Predkladaný Rámcový dohovor si kladie za cieľ rozvoj medzinárodnej spolupráce zameranej na racionálne využívanie regiónu Karpát s cieľom rastu potenciálu územia v oblasti sociálnej, hospodárskej a environmentálnej. V sociálnej oblasti má za cieľ podporu rozvoja zamestnanosti, v hospodárskej rast výkonnosti  a efektívnosti regiónu a v environmentálnej oblasti skĺbenie tvorby a ochrany životného prostredia. 

Význam prijatia Rámcového dohovoru pre Slovensko spočíva i v tom, že Karpaty tvoria 70% územia nášho štátu a predstavujú cca 17% podiel z celkovej rozlohy územia Karpát v Európe. Prijatie predkladaného Rámcového dohovoru vytvorí podmienky pre spoločné presadzovanie integrovaného manažmentu tvorby a ochrany životného prostredia a racionálneho využívania zdrojov v súlade s princípmi trvalo udržateľného rozvoja      

Po podpísaní Rámcového dohovoru sa bude každá zo zmluvných strán podieľať ročným príspevkom na zabezpečenie činnosti spoločného sekretariátu, ako je to obvyklé pri uzatváraní podobných rámcových dohovorov. Predpokladaná výška finančných prostriedkov pripadajúca na SR bude 20 000 USD. Tento príspevok uhradí Ministerstvo životného prostredia z vlastnej rozpočtovej kapitoly. Podpísanie Karpatskej konvencie a plnenie záväzkov z nej vyplývajúcich nebude mať ďalšie dopady, ktoré by sa premietli do rastu výdavkov štátneho rozpočtu.
Požiadavky Rámcového dohovoru sú v zásade zabezpečené slovenskými právnymi predpismi platnými v oblastiach upravených ustanoveniami Rámcového dohovoru .